पाएं अपने शहर की ताज़ा ख़बरें और फ्री ई-पेपरडाउनलोड करें
शनिवार शाम तेज बारिश हुई। इससे कई कॉलोनियों व बस्तियों में पानी भर गया। कई जगह पेड़ व होर्डिंग्स गिरे। सड़कें डूबीं, वाहन चालक खासे परेशान हुए। प्री-मानसून से उभरीं इन परेशानियों ने शहर की व्यवस्था की पोल खोलकर रख दी। प्री-मानसून की शुरआत से ही शहर में खंड वर्षा हो रही थी। शनिवार सुबह से लोग उमस से हलाकान थे लेकिन शाम होते ही हवा चलने लगी और आसमान काली घटाओं से घिर गया। 43 किमी प्रति घंटा चली हवा के साथ बदरा बरस पड़े। पूरा शहर तरबतर हो गया। लगातार दो घंटे तक हुई तेज बारिश से एयरपोर्ट रोड व आसपास के क्षेत्रों में पानी भरा गया।
आंधी से 60 फीट दूर जा गिरी लड़की
अंचल में भी प्री मानसून बारिश का दौर जारी है। आंधी और बारिश ने अंचल में काफी नुकसान भी पहुंचाया।
: देवास में झमाझम, सड़कों पर पानी। बत्ती गुल रही।
: बागली की 10 वर्षीय बालिका सोनू आंधी में उड़कर करीब ६० फीट दूर जा गिरी। वह मां के साथ जंगल में लकड़ी लेने गई थी। उसे मामूली चोटें आई हैं।
> सपत्नीक नेमावर आए बागली एसडीओपी एके बरूआ नाव से नर्मदा के नाभी कुंड जा रहे थे। अचानक आंधी चली और नाव का संतुलन बिगड़ गया। नाविकों ने उन्हें बचाया।
: खंडवा के असीरगढ़ और नेपानगर में बिजली गिरने से दो लोगों की मौत हो गई। उज्जैन में हलकी बारिश हुई।
कहां, क्या समस्या
: एयरपोर्ट की नई टर्मिनल बिल्डिंग में पानी टपकने लगा।
: वीआईपी रोड, रामचंद्र नगर, कालानी नगर, संगम नगर में पानी भर गया।
: इंदौर वायर फैक्ट्री के आसपास की बस्ती में जल जमाव।
: बीआरटीएस, पलासिया, रीगल, नौलखा, सपना-संगीता, खातीवाला टैंक, गीताभवन, लोहामंडी की सड़कों पर पानी बह निकला।
: चंद्रप्रभाष शेखर नगर, नार्थ तोड़ा, साउथ तोड़ा क्षेत्र में पानी भरा।
: तेजपुर गड़बडी, पंचशील नगर, अहीरखेड़ी, दिग्विजय नगर में पानी घरों में घुस गया। कई झोपड़े ढहे।
: आरटीओ रोड पर मधुबन कॉलोनी में पेड़ गिर गया।
: जीपीओ, सांकेत के निचले इलाकों, अन्नपूर्णा रोड पर पानी भरा। वैशाली नगर में कई घरों में पानी घुसा। विजय नगर में स्ट्रीट लाइट बंद।
मंदिर की दीवार ढही मूर्तियां खंडित
तेज बारिश से मोरसली गली में एक पुराने मंदिर की दीवार ढहने से राम, कृष्ण और लक्ष्मण की मूर्तियां खंडित हो गई। मंदिर 300 साल पुराना है। मंदिर के पड़ोस में एक मल्टी का निर्माण हो रहा है। पुजारी प्रभाष मोदी व भक्तों ने आरोप लगाया तलघर के लिए की गई अवैध खुदाई के कारण मंदिर की दीवार ढही है। रात में ही शिकायत सराफा थाने की गई है।
हाईटेंशन लाइन पर गिरा होर्डिंग
राजीव गांधी प्रतिमा चौराहा पर तेज हवा से एक होर्डिंग हाईटेंशन लाइन पर गिर पड़ा। जोरदार धमाका और चिंगारियों से प्रत्यक्षदर्शियों की आंखें चौंधिया गई। इससे लाइन पर दौड़ रहा करंट रोकने के लिए बिजली बंद करना पड़ी। चिपके होर्डिंग को काटकर निकाला गया। करीब एक घंटे तक बिजली बंद रही। कार्यपालन यंत्री डीएन शर्मा के मुताबिक चोइथराम, माणिकबाग, अमितेष नगर, आदित्य नगर, स्कीम 103, मां विहार, मिश्र नगर, सिल्वर ऑक्स, देवेंद्र नगर, एरोड्रम रोड, कालानीनगर, शिक्षक नगर, श्रीकृष्ण नगर में बिजली बंद करना पड़ी। रात ८.३० बजे लाइट वापस चालू हुई। खजराना, मनोरमागंज, पाश्र्वनाथ, केसरबाग क्षेत्र में भी ट्रांसफार्मर में खराबी आ गई। यहां भी शाम सात से नौ बजे तक बिजली बंद रही। इसके अलावा सांवरिया नगर, पूर्वी रिंग रोड, क्लर्क कॉलोनी, नंदा नगर, बजरंग नगर, सपना- संगीता, भंवरकुआं, टॉवर चौराहा, एमआईजी, मोती तबेला, उषानगर, सुदामा नगर, फूटी कोठी, द्वारकापुरी, प्रजापत नगर, लाबरिया भेरू, बड़ा गणपति।
चोइथराम मंडी में गीला हुआ प्याज
शनिवार शाम को हुई बारिश से चोइथराम आलू-प्याज मंडी में शेड के नीचे रखा व्यापारियों का करीब पांच हजार कट्टे प्याज गीला होकर खराब हो गया। दो दिन पहले हुई बारिश में भी इतना ही प्याज खराब हो गया था। शेड की कमी से लगातार दो बार प्याज गीला होने पर व्यापारियों में नाराजगी है। मंडी में व्यापारी प्रतिनिधि मनोज काला ने भी मंडी प्रशासन से शेड बढ़ाने की मांग की। उन्होंने कहा शेड की कमी से व्यापारियों को खासी परेशानी का सामना करना पड़ता है।
रेलवे ट्रैक पर होर्डिंग, हटवाया
इंदौर। शनिवार शाम हवा और तेज बारिश से लक्ष्मीबाई नगर-पालिया के बीच रेलवे ट्रैक पर होर्डिंग गिर गया। रेलवे अधिकारी पहुंचे और उन्होंने जिस पार्टी का होर्डिंग था उसे सूचित कर होर्डिंग हटवाया। रेलवे जनसंपर्क विभाग के अनुसार ट्रैक पर होर्डिंग गिरने की वजह से कोई भी ट्रेन प्रभावित नहीं हुई।
मंत्री को लेने नहीं पहुंचे कांग्रेसी
केंद्रीय मानव संसाधन विकास राज्य मंत्री जतिन प्रसाद शनिवार शाम को इंदौर आए। हालांकि उन्हें सीधे उज्जैन जाना था। तेज बारिश के चलते शहर कांग्रेस के आमतौर पर जाने वाले नेता विमानतल नहीं पहुंच पाए। प्रसाद एयरपोर्ट से सीधे उज्जैन के लिए रवाना हो गए, वहां यूनिवर्सिटी समारोह में शामिल होने के लिए गए। इसके बाद वे रविवार शाम 5 बजे से 6.30 बजे तक इंदौर प्रेस क्लब के प्रेस से मिलिए कार्यक्रम में शामिल होने के बाद दिल्ली रवाना होंगे।
दिनभर मैदान संवारा, शाम को फिरा पानी
भाजयुमो के लिए नेहरू स्टेडियम बड़ी चुनौती बन गया है। मोर्चा ने यहां क्रिकेट मैच का फाइनल करवाने का फैसला किया है। शुक्रवार की बारिश के कारण मैदान में पानी जमा हो गया था। शनिवार सुबह से शाम तक महापौर कृष्णमुरारी मोघे, मोर्चा प्रदेश अध्यक्ष अमरदीप मौर्य, मैच के प्रदेश संयोजक दीपक जैन आदि की मौजूदगी में मैदान तैयार करने का काम चलता रहा।
इस दौरान कमेंटेटर सुशील दोषी का मार्गदर्शन भी लिया गया। लेकिन शाम को हुई तेज बारिश ने सारी तैयारियों पर पानी फेर दिया। नेताओं को चिंता सताने लगी है कि 10 जून को अगर बारिश को गई तो 11 का मैच कहीं खटाई में न पड़ जाए। रविवार को स्टेडियम की स्थिति जांचने के लिए नेता फिर मौके पर पहुंचेंगे।
आगे की स्लाइड में देखिए बारिश से बेहाल शहर का हाल
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva awa_Deva awa_Deva bho_Deva hin_Deva awa_Deva awa_Deva hin_Deva hin_Deva awa_Deva bho_Deva hin_Deva bho_Deva awa_Deva bho_Deva mag_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn